Σοφάδες Καρδίτσας

Σοφάδες Καρδίτσας
Οι Σοφάδες είναι κωμόπολη του Δήμου Σοφάδων της Περιφερειακής Ενότητας Καρδίτσας στην Περιφέρεια Θεσσαλίας (πρόγραμμα Καλλικράτης).

Από το 1999 έως το 2010, σύμφωνα με την τότε διοικητική διαίρεση της Ελλάδας, αποτέλεσε την έδρα του ομώνυμου Δήμου. Η κωμόπολη έχει μόνιμο πληθυσμό 6.045 κατοίκους (συνυπολογίζοντας τον καταυλισμό Ρομά), σύμφωνα με την Απογραφή του 2011.

Οι Σοφάδες απέχουν 286 χλμ. από την Αθήνα και 215 χλμ. από τη Θεσσαλονίκη, καθώς και 68 χλμ. από τη Λαμία και 14 χλμ. από την Καρδίτσα. Συνδέονται με την Καρδίτσα και την Αθήνα μέσω αυτοκινητοδρόμων Α3 Κεντρικής Ελλάδας, αλλά και μέσω σιδηροδρομικού δικτύου. Οι Σοφάδες αποτελούν, εκτός από συγκοινωνιακό, και εμπορικό σταυροδρόμι, καθώς διέρχονται οι μεγαλύτερες ποσότητες βαμβακιού της Ελλάδας.

Οι σημαντικοί οδοί των Σοφάδων είναι η Κιερίου,η Αγ. Γεωργίου και η Πλαστήρα.

Το όνομα της πόλης θεωρείται ότι προέρχεται από τους «σοφάδες», τα μικρά τσιμεντένια καναπεδάκια που κατασκεύαζαν οι κάτοικοι για να ξεκουράζονται, κυρίως το καλοκαίρι. Η ονομασία αυτή χρονολογείται στα μέσα του 15ου αιώνα, ενώ εντοπίζεται και σε τουρκικά έγγραφα, που ανήκαν πιθανώς σε τσιφλικάδες της περιοχής.

Οι Σοφάδες σχεδόν εξαφανίστηκαν κατά τον καταστροφικό σεισμό του 1954, καθώς οι κάτοικοι αναγκάστηκαν να χτίσουν εξ ολοκλήρου καινούριες κατοικίες.

Ιδιαίτερο αναπτυξιακό και τουριστικό ενδιαφέρον αναμένεται να δημιουργήσει το «Καραγκούνικο Παραδοσιακό Χωριό», μια προσπάθεια των εν Αθήναις Σοφαδιτών, για την ανάπτυξη της περιοχής. Πρόκειται για μια ολοκληρωμένη τουριστική μονάδα που θα έχει τη μορφή ενός μικρού καραγκούνικου χωριού.